Baseball er et amerikansk boldspil lidt i stil med rundbold. Baseball spilles med et træbat (eller et aluminiumsbat i ungdomsrækker) og en hård læderbold med en kerne af kork og gummi.
En kamp forløber ved, at de to hold skiftes om at være "inde" og "ude". Indeholdet sender en spiller frem, der skal forsøge at slå til den bold, som en af udeholdets spillere kaster. Hvis det lykkes en spiller at ramme bolden med battet, skal han løbe rundt mellem fire baser på en diamantformet bane. Hvis han kommer sikkert til den fjerde base, scorer han et point. Udeholdet forsøger at få indeholdets løbere slået ud, før de når at score.
Sporten er mest udbredt i USA, hvor den kaldes "the national pastime". Imidlertid vinder den flere og flere tilhængere i Japan samt mange latinamerikanske lande. Fra d. 3. til d. 20. marts 2006 vil den første udgave af "World Baseball Classic" finde sted. Denne landsholdsturnering er det første forsøg på at gøre baseball til en international sport.
